Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ Σχετικά με την υπογραφή συμφωνίας για πολυμερές πυρηνικό περιβαλλοντικό πρόγραμμα στη Ρωσική Ομοσπονδία και του πρωτοκόλλου αυτής σχετικά με απαιτήσεις, δικαστική δίωξη και αποζημίωση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 10 Απριλίου 2000, το Συμβούλιο Γενικών Υποθέσεων της Ευρωπαϊκής Ένωσης εξέδωσε απόφαση με την οποία ανέθετε στην Επιτροπή να διαπραγματευθεί συμφωνία για πολυμερές πυρηνικό περιβαλλοντικό πρόγραμμα στη Ρωσική Ομοσπονδία μεταξύ ορισμένων χορηγών της Δύσης, συμπεριλαμβανομένης της Ευρωπαϊκής Ένωσης και της Euratom, και της κυβέρνησης της Ρωσικής Ομοσπονδίας δυνάμει του άρθρου 181α (3) δεύτερη πρόταση, σε συνδυασμό με το άρθρο 300 (2) πρώτη πρόταση της συνθήκης EΚ (έγγραφο 7395/00 NIS 41 ATO 28).

Οι διαπραγματεύσεις μεταξύ των χορηγών της Δύσης [1], μεταξύ άλλων και της Ευρωπαϊκής Επιτροπής, και της ρωσικής πλευράς, ολοκληρώθηκαν στις 21 Μαρτίου 2003 και το κείμενο που προέκυψε είναι σύμφωνο προς τις διαπραγματευτικές οδηγίες του Συμβουλίου προς την Επιτροπή.

[1] Οι χορηγοί της Δύσης που συμμετείχαν στις διαπραγματεύσεις ήταν: Φιλανδία , Γαλλία, Γερμανία, Κάτω Χώρες, Νορβηγία, Σουηδία, Ηνωμένο Βασίλειο, Βέλγιο, ΗΠΑ και Ευρωπαϊκή Επιτροπή.

Η "Συμφωνία για πολυμερές πυρηνικό περιβαλλοντικό πρόγραμμα στη Ρωσική Ομοσπονδία" και το "Πρωτόκολλο για απαιτήσεις, δικαστική δίωξη και αποζημίωση" θα τεθούν προς υπογραφή στο Υπουργείο Εξωτερικών της Σουηδίας στη Στοκχόλμη, στις 21 Μαΐου 2003.

Η συμφωνία καθιερώνει νομικό πλαίσιο προς διευκόλυνση της συνεργασίας στους τομείς, μεταξύ άλλων, της ασφάλειας του αναλωμένου πυρηνικού καυσίμου, της διαχείρισης των ραδιενεργών αποβλήτων και του παροπλισμού των πυρηνικών υποβρυχίων και παγοθραυστικών στη Ρωσική Ομοσπονδία. Κύριος στόχος της συμφωνίας, η οποία στερείται πλήρως οικονομικών επιπτώσεων, είναι να παράσχει στους δυτικούς χορηγούς που είναι μέρη στη συμφωνία, ένα συνεκτικό και πλήρες νομικό πλαίσιο για την υλοποίηση των συναφών με τα πυρηνικά έργων στη Ρωσική Ομοσπονδία, ώστε τα άτομα, η κοινωνία και το περιβάλλον να προστατεύονται από τις επιζήμιες επιπτώσεις της ιονίζουσας ακτινοβολίας.

Για τους δυτικούς χορηγούς, η συμφωνία συνιστά αναγκαίο προαπαιτούμενο για την έναρξη της υλοποίησης επειγόντων έργων που περιλαμβάνονται σε ισχύοντα πολυμερή και διμερή προγράμματα βοήθειας, όπως το Nuclear Window του Ταμείου Στήριξης της Περιβαλλοντικής Εταιρικής Σχέσης της Βόρειας Διάστασης (NDEP). Η NDEP και άλλα προγράμματα βοήθειας στη Ρωσική Ομοσπονδία θα συμβάλουν άμεσα στην επίτευξη των στόχων της Σφαιρικής εταιρικής σχέσης κατά της διάδοσης των όπλων και του υλικού μαζικής καταστροφής της Ομάδας των 8, πρωτοβουλία η οποία δρομολογήθηκε τον Ιούνιο 2002 στη Διάσκεψη κορυφής της Ομάδας των 8, του Kananaskis.

Η συμφωνία περιέχει χωριστό πρωτόκολλο για απαιτήσεις, δικαστική δίωξη και αποζημίωση, οι διατάξεις του οποίου έχουν στόχο να διασφαλίσουν ότι οι απαιτήσεις κατά των συμβαλλομένων μερών και του προσωπικού ή των εργολάβων, υπεργολάβων συμβούλων, προμηθευτών ή υποπρομηθευτών εξοπλισμού, αγαθών ή υπηρεσιών σε οποιοδήποτε επίπεδο και του προσωπικού αυτών, για απώλεια ή φθορά κάθε φύσης οφειλόμενη στις δραστηριότητες που αναλαμβάνονται δυνάμει της συμφωνίας, δεν προβάλλονται από ρωσικής πλευράς και, στην περίπτωση που προβάλλονται από τρίτο μέρος, αποζημιώνονται από την ρωσική πλευρά.

Η Επιτροπή ζητά από το Συμβούλιο να εγκρίνει τη συνημμένη πρόταση προς έγκριση της υπογραφής της συμφωνίας πλαίσιο και του πρόσθετου πρωτοκόλλου αυτής για απαιτήσεις, δικαστική δίωξη και αποζημίωση.

Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ Σχετικά με την υπογραφή συμφωνίας για πολυμερές πυρηνικό περιβαλλοντικό πρόγραμμα στη Ρωσική Ομοσπονδία και του πρωτοκόλλου αυτής σχετικά με απαιτήσεις, δικαστική δίωξη και αποζημίωση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπ' όψη:

Τη συμφωνία για την ίδρυση της Ευρωπαϊκής Κοινότητας, και ιδίως το άρθρο 181α (3) δεύτερη πρόταση, σε συνδυασμό με το άρθρο 300 (2) πρώτη πρόταση,

Την πρόταση της Επιτροπής,

Εκτιμώντας τα εξής:

(1) Η Επιτροπή συμμετείχε εξ ονόματος της Κοινότητας στις διαπραγματεύσεις για συμφωνία σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία και πρωτόκολλο για απαιτήσεις, δικαστική δίωξη και αποζημίωση με την Ρωσική Ομοσπονδία.

(2) Με την επιφύλαξη της πιθανής σύναψης σε μεταγενέστερη ημερομηνία, υπογράφεται η συμφωνία και το πρωτόκολλο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Με την επιφύλαξη της πιθανής σύναψης σε μεταγενέστερη ημερομηνία, εξουσιοδοτείται ο πρόεδρος του Συμβουλίου να ορίσει το πρόσωπο που είναι αρμόδιο να υπογράψει εξ ονόματος της Ευρωπαϊκής Κοινότητας, τη συμφωνία περί πολυμερούς πυρηνικού περιβαλλοντικού προγράμματος στη Ρωσική Ομοσπονδία και πρωτόκολλο για απαιτήσεις, δικαστική δίωξη και αποζημίωση με την Ρωσική Ομοσπονδία.

Τα κείμενα της συμφωνίας και του πρωτοκόλλου επισυνάπτονται στην παρούσα απόφαση σε τρεις πρωτότυπες γλωσσικές διατυπώσεις (αγγλικά, γαλλικά και ρωσικά).

Βρυξέλλες,

Για το Συμβούλιο

Ο Πρόεδρος